2021. gada 27. aprīlī Noteikumi Nr. 267

Rīgā (prot. Nr. 36 13. §)

**Grozījumi Ministru kabineta 2016. gada 14. jūnija noteikumos Nr. 374 "Valsts informācijas sistēmu savietotāja noteikumi"**

Izdoti saskaņā ar  
Valsts informācijas sistēmu likuma  
17. panta sesto daļu

Izdarīt Ministru kabineta 2016. gada 14. jūnija noteikumos Nr. 374 "Valsts informācijas sistēmu savietotāja noteikumi" (Latvijas Vēstnesis, 2016, 116. nr.; 2018, 137. nr.; 2019, 12., 196. nr.; 2020, 200. nr.) šādus grozījumus:

1. Izteikt 26. punktu šādā redakcijā:

"26. Valsts reģionālās attīstības aģentūra (turpmāk – aģentūra) organizē un vada savietotāja darbību, kas nodrošina informācijas apriti starp sistēmām (ieskaitot sistēmas, kurās iekļauj ģeotelpisko informāciju, kā arī sistēmas, kuras atrodas Eiropas Savienības vai Eiropas Ekonomikas zonas dalībvalstī) jebkurā to darbības jomā neatkarīgi no apritē esošās informācijas izmantošanas mērķa."

2. Papildināt noteikumus ar 27.6. apakšpunktu šādā redakcijā:

"27.6. starpvalstu informācijas apriti, izmantojot savietotāja infrastruktūras standartizētus risinājumus."

3. Izteikt 28. punkta ievaddaļu šādā redakcijā:

"28. Aģentūra organizatoriski un tehnoloģiski atbalsta šo noteikumu 27.5. un 27.6. apakšpunktā minētās informācijas apriti, sadarbojoties ar:".

4. Izteikt 28.2. apakšpunktu šādā redakcijā:

"28.2. vienotās pārrobežu autentifikācijas vārtejas (eIDAS) dalībniekiem;".

5. Papildināt noteikumus ar 28.8. apakšpunktu šādā redakcijā:

"28.8. Eiropas Savienības vai Eiropas Ekonomikas zonas dalībvalstu institūcijām, kuras iesaistītas starpvalstu informācijas apritē."

6. Izteikt 36.2. apakšpunktu šādā redakcijā:

"36.2. nosaka piekļuves nosacījumus pakalpei un nodrošina sistēmas pārzinim, kuram ir atļauts lietot šo pakalpi (turpmāk – pakalpes lietotājs), piekļuvi attiecīgajai pakalpei, kā arī liedz vai atjauno šo piekļuvi."

7. Izteikt 37. punktu šādā redakcijā:

"37. Saņemot no pakalpes lietotāja pieprasījumu nodrošināt, liegt vai atjaunot pakalpes lietotājam piekļuvi, pakalpes turētājs piecu darbdienu laikā nodrošina pakalpes lietotājam piekļuvi šai pakalpei atbilstoši pakalpes turētāja norādītajiem piekļuves nosacījumiem vai arī atbilstoši pieprasījumam liedz vai atjauno pakalpes lietotājam piekļuvi šai pakalpei un paziņo par to pakalpes lietotājam."

8. Izteikt 38.3. apakšpunktu šādā redakcijā:

"38.3. uztur pakalpes darbību, kas ļauj pakalpes lietotājiem turpināt pirms izmaiņu veikšanas nodrošināto informācijas apriti, vismaz 12 mēnešus pēc šo izmaiņu ieviešanas, ja tas neietekmē drošu informācijas apriti vai attiecīgā informācijas aprite nav izbeidzama saskaņā ar normatīvajiem aktiem vai sistēmu pārziņu savstarpējo vienošanos."

9. Izteikt 45.1. un 45.2. apakšpunktu šādā redakcijā:

"45.1. plānotajiem darbiem savietotājā vai infrastruktūrā, kas var ietekmēt informācijas apriti, ne vēlāk kā divas darbdienas pirms šo darbu veikšanas;

45.2. plānoto pārtraukumu savietotāja darbībā ne vēlāk kā divas darbdienas pirms šā pārtraukuma iestāšanās, norādot plānotā pārtraukuma laiku un ilgumu;".

10. Izteikt 47.1. un 47.2. apakšpunktu šādā redakcijā:

"47.1. plānotajiem darbiem attiecīgajā sistēmā, kas var ietekmēt informācijas apriti, ne vēlāk kā divas darbdienas pirms šo darbu veikšanas;

47.2. plānoto pārtraukumu attiecīgās sistēmas darbībā ne vēlāk kā divas darbdienas pirms šā pārtraukuma iestāšanās, norādot plānotā pārtraukuma laiku un ilgumu;".

Ministru prezidents A. K. Kariņš

Vides aizsardzības un

reģionālās attīstības ministrs A. T. Plešs